ΓΡΑΠΤΗ ΕΡΩΤΗΣΗ E-3115/96 υποβολή: Maartje van Putten (PSE) προς την Επιτροπή (18 Νοεμβρίου 1996)

Θέμα: Το σχέδιο National Integrated Protected Areas System (NIPAS), στις Φιλιππίνες

Μπορεί να ανακοινώσει η Επιτροπή εάν έχουν ήδη διεξαχθεί οι διαβουλεύσεις με τους εντόπιους πληθυσμούς στο πλαίσιο του NIPAS, όπως ορίζει η διμερής συμφωνία μεταξύ της κυβέρνησης των Φιλιππίνων και της Ευρωπαϊκής Επιτροπής;

Εάν ναι, μπορεί να ανακοινώσει η Επιτροπή ποιά ήταν τα αποτελέσματα των εν λόγω διαβουλεύσεων;

Μπορεί επίσης να διευκρινίσει η Επιτροπή σε τι ακριβώς συνίσταται η συμμετοχή των εντοπίων πληθυσμών στη διαμόρφωση, τη διαχείριση, την εφαρμογή και την αξιολόγηση του σχεδίου;

Αναφέρθηκε καθόλου το γεγονός ότι, στην περιοχή του NIPAS, οι εντόπιοι πληθυσμοί αισθάνονται ότι απειλούνται από το εν λόγω σχέδιο;

Μπορεί να αναφέρει η Επιτροπή κατά ποιόν τρόπο το NIPAS απειλεί, τόσο βραχυπρόθεσμα όσο και μακροπρόθεσμα, τα συμφέροντα των πληθυσμών που ζουν στις ενεχόμενες περιοχές;

Απάντηση του κ. Marin εξ ονόματος της Επιτροπής, (9 Ιανουαρίου 1997)

Το εθνικό ολοκληρωμένο πρόγραμμα για τις προστατευόμενες περιοχές (Nipap) στις Φιλιππίνες βρίσκεται τώρα στο τέλος της εναρκτήριας φάσης του (πρόσληψη προσωπικού, εγκατάσταση γραφείων, απόκτηση οχημάτων). Μέχρι σήμερα έχουν διεξαχθεί μόνον περιορισμένες διαβουλεύσεις με τον αυτόχθονα πληθυσμό, που είχε βασικά στόχο την εισαγωγή και την ενημέρωση σχετικά με το πρόγραμμα. Οι τακτικές και εις βάθος διαβουλεύσεις που απαιτούνται για την εφαρμογή, όπως ορίζεται στη διμερή συμφωνία, θα πρέπει να αρχίσουν τον επόμενο χρόνο όταν το Nipap θα ασχοληθεί με τις επιτόπου προκαταρκτικές δραστηριότητες.

Οι αρχικές διαβουλεύσεις δείχνουν ότι οι στόχοι και οι δραστηριότητες του Nipap συμφωνούν με τις επιθυμίες και τις ανάγκες των αυτόχθονων πληθυσμών. Ωστόσο, εάν κατά τα διαδοχικά στάδια του προγράμματος κάποιος αυτόχθων πληθυσμός επιλέξει να μη συμμετάσχει πλέον στο Nipap, η προστατευόμενη περιοχή του αποσύρεται από το πρόγραμμα, όπως αναφέρεται στη διμερή συμφωνία.

Η διαβούλευση με τους αυτόχθονες πληθυσμούς θα γίνει με διάφορους τρόπους αλλά κυρίως μέσω της προσέγγισης που έχει σαν βάση την κοινότητα, προσέγγιση που γενικά υιοθετείται στα αναπτυξιακά προγράμματα που υποστηρίζει η Κοινότητα στις Φιλιππίνες. Η προσέγγιση που βασίζεται στην κοινότητα εξασφαλίζει την πλήρη ενασχόληση στο πρόγραμμα και την πλήρη αποδοχή του από τις τοπικές κοινότητες.

Αν και ορισμένοι αυτόχθονες πληθυσμοί γνωρίζουν ότι η ισχύουσα νομοθεσία (π.χ. η εθνική νομοθεσία για το ολοκληρωμένο σύστημα προστατευόμενων περιοχών (Nipas) του 1992) μπορεί να επηρεάσει την καλλιέργεια και τα μέσα συντήρησής τους λόγω της εφαρμογής περιορισμών σχετικά με τον τρόπο ζωής τους, δεν υπάρχουν ενδείξεις ότι αισθάνονται να απειλούνται από το πρόγραμμα. Επιπλέον, η διμερής συμφωνία διευκρινίζει ότι δεν θα γίνουν παρεμβάσεις χωρίς τη συναίνεση των αυτόχθονων κοινοτήτων.

Το Nipap βοηθάει σήμερα τους αυτόχθονες πληθυσμούς να βελτιώσουν βραχυπρόθεσμα το βιοτικό τους επίπεδο μέσω της εισαγωγής εναλλακτικών οικονομικών δραστηριοτήτων. Τα μακροπρόθεσμα συμφέροντα του αυτόχθονα πληθυσμού θα υποστηριχθούν μέσω διαφόρων μέτρων, όπως η περιγραφή και η οροσήμανση των προστατευομένων περιοχών, τις οποίες πρόκειται να διαχειριστούν οι κοινότητες, η βοήθεια για τα δικαιώματά τους στις προγονικές περιοχές και η βελτίωση των συνθηκών διαβίωσης.